Papersnake/gushiwen huggingface dataset:
沈辰州前辈解官归会稽予属稚蘅写归去来辞意送之并题一诗以坚其志
张修府（清代）

仕宦慕归隐，渊明独千秋。先几烛世变，匪直耽林邱。

先生志康济，本异沈冥俦。一麾寄边重，恢抱无近猷。

群阴互构难，特立回狂流。不争赫赫名，舆人遍歌讴。

时危重进退，道大轻恩仇。郡符一朝解，萧然郁林舟。

长沙住币月，归兴难淹留。祖道二三子，古欢豁离愁。

画师出新稿，如入柴桑游。琴尊置疏落，松鞠环清幽。

读书得大意，神交在前修。行藏古今合，讵论踪迹侔。

彼哉受形役，名利从羁囚。见事一不决，夜行无时休。

矧兹燎原祸，厝火由人谋。滔滔不知返，非徒折腰羞。

愿君保晚节，养真越山陬。有书插盈架，有秫收满篝。

僻居胜南村，素心话绸缪。佳儿迈通子，传经得箕裘。

岂曰痼泉石，国恩终当酬。待时善乘化，此乐逾王侯。

羡君益自愧，世网轻身投。负米梗无路，一官落蛮州。

万事等刍狗，思亲泪难收。得归誓投劾，没齿依松楸。

苟慰菽水愿，荣名本浮沤。从吾师丈人，田水听西畴。
采真洞
郭印（宋代）

竹洞深深处，斯游契采真。
故来非俗客，同道是幽人。
日暗能休影，风清不受尘。
行行无限意，满目涨修筠。
夜泊海珠寺
欧大章（明代）

野寺钟声接五羊，扁舟晚泊近僧堂。天空海阔孤鸿夜，烟暝猿啼几树霜。

渔火乍明山月坠，征旗低拂海云长。飘蓬岁晚犹为客，何事天涯望故乡。
乐乐吟
邵雍（宋代）

吾常好乐乐，所乐无害义。
乐天四时好，乐地百物备。
乐人有美行，乐已能乐事。
此数乐之外，更乐微微醉。
游灵泉赠正悟大师
释德洪（宋代）

支径入山寺，云林如见招。小轩临绝壑，危阁碍层霄。

瓶泣地垆暖，屋睛岩雪消。大师京国旧，放意话州桥。
再用前韵赠子勉四首
黄庭坚（宋代）

行要争光日月，诗须皆可紘歌。
著鞭莫落人後，百年风转蓬科。
缭垣
王安国（宋代）

缭垣乌鹊近人飞，帘外曈曈日上迟。桧作寒声风过夜，梅含春意雪残时。

古今无物为真乐，出处何心更诡随。寄语年华聊一笑，未应长负醉乡期。
和李润父资圣寺壁间韵
易士达（宋代）

古径萦迂碧藓深，瘦藤得得叩业林。
雪浮茗枕陪僧话，风度松窗奏法音。
断壁剔虫伤古画，拂尘挥兔断清吟。
留衣尚有重来约，一笑何妨载酒寻。
谪居悼往二首
刘禹锡（唐代）

邑邑何邑邑，长沙地卑湿。楼上见春多，花前恨风急。

猿愁肠断见，鹤病翘趾立。牛衣独自眠，谁哀仲卿泣。

郁郁何郁郁，长安远如日。终日念乡关，燕来鸿复还。

潘岳岁寒思，屈平憔悴颜。殷勤望归路，无雨即登山。
游宝光寺城南最幽胜处也
王又曾（清代）

冈路威迟万竹深，斜阳还信蹇驴寻。消磨老雪凭山气，护惜真驴见佛心。

金磬不敲花不语，蒲团孤坐鸟孤吟。果林贝叶俱尘劫，借汝茶杯洗客襟。
和赵莲奥琴
卫宗武（宋代）

岂无五尺桐，所贮徒丰囊。
惟君匣中材，古韵涵混茫。
高山与流水，雅趣深可长。
古人宝清英，今君岂殊扬。
锵然出金石，振厉如歌商。
毋惜一莲轸，冰雪置我肠。
题管圣浩蒲川归隐
王巩（宋代）

卜筑蒲川上，翛然远市廛。
潮声书屋外，月影钓舟前。
地僻红尘净，沙平白鸟眠。
此中幽适趣，不必问斜川。
感愤
王令（宋代）

二十男儿面似冰，出门嘘气玉蜺横。
未甘身世成虚老，待见天心却太平。
狂去诗浑夸俗句，醉余歌有过人声。
燕然未勒胡雏在，不信吾无万古名。
次韵徐子声采桑
方一夔（宋代）

唤起飞来说晓晴，先生无处问归津。转头岁月如流水，满眼交游少故人。

槲叶老樵担玉束，菜花飞蝶护香尘。隔溪绿暗歌声杳，点点青山入梦频。
过宝晋斋赠元晖
吴则礼（宋代）

窥径紫苔娬丽，入门黄卷纵横。
欲知个里妙处，时遣鶬鹒一鸣。
大官乐 冬
长筌子（金朝）

斜横疏影天香软。冷斋夜话诗魂远。好把红潮频满劝。任教六出风撩
汾阳诸公招徐祥叔归代之答谢
何梦桂（宋代）

涧陵望断忆玄晖，一片春云渭水涯。
洞里桃开成隔世，山中柯烂忘来时。
归休曲应无赖，隐去玄真那有诗。
松菊相逢如见间，此心欲寄已忘辞。
和渊明拟古九首 其三
李纲（宋代）

阶祸初甚微，智者能要终。被发祭于野，辛有知其戎。

时平足谀佞，世乱多奸雄。坐令夷乱华，诞谩本晋风。

重华不再作，吾道何其穷。已矣可奈何，此生如梦中。
万景楼次韵六绝
洪咨夔（宋代）

木落川空亦大奇，坐中亡酒客须追。
非渠江汉孟东野，孤我南山韩退之。
颂古二十四首
释胜（宋代）

南泉王老太无端，却逐盐官作乐官。
西祖令严行禁止，免他禅会错欣欢。
喜雨
陆游（宋代）

一雨洗旱尘，吾庐气疏豁。
土润竹萌出，水长渔舟活。
桑麻郁千里，夹道光如泼。
凭高望归云，更觉原野阔。
沉忧宽旅食，分喜到僧钵。
但仰皇天慈，不必尤旱魃。
书刘仲更春秋灾异後
晁说之（宋代）

志苦言危凛雪霜，何人敢唤作刘郎。
休论瑞应夸图牒，羞死当年顾野王。
书扇赠薛曲泉二守
杨慎（明代）

大贤为政即多闻，杜老曾云我亦云。千里清风传穆颂，两江流水漾漪文。

停云远树伤迟暮，对月高楼怅夜分。葵扇挥毫酬雅意，棠阴回首惜离群。
岸花临水发三首 其二
皇甫汸（明代）

江疑濯锦处，花似浣纱人。莫逐东流去，还待上阳春。
再次韵二首
陈造（宋代）

近墅何妨一再行，后车应著老弥明。
诗成直奈抢榆上，谭胜宁容鄙吝萌。
鸥鹭一滩窥语笑，松筠千挺峙寒清。
从今好绘斜川集，莫靳流传到帝城。
采莲曲二首
徐照（宋代）

行遍塘边不肯归，鸳鸯打起看双飞。
荷花近岸难攀折，蒲苇丛深露湿衣。
赠林碧鉴相士
文天祥（宋代）

咸阳宫中四尺镜，照人五臟何炯炯。
桑田沧海千馀年，百炼依然化为矿。
君从何处得此物，铸就双瞳敌秋月。
向来照心今照形，不事澜翻三寸舌。
远冲风雪肯我过，看来犹未深知我。
我方簑笠立钓矶，万事浮云都勘破。
噫嘻吁，只今神目鬼眼纷道途，暗中许负应卢胡。
试问何如林家老碧鉴，不知天津桥上复有龙钟无。
暮行江上
赵汝燧（宋代）

江天诗眼阔，沙岸暮扶藜。风怒来帆卸，林昏宿鸟迷。

问鱼前港有，沽酒小童携。夜客留同饮，添杯剪韭畦。
和陶停云赠芋岩五十初度四首
王夫之（明代）

蒸蒸良稼，涤涤灵雨。滋湑以荣，炎威莫阻。君子不遐，如琴在抚。

无念古人，空尔延伫。
哭伯兄鹊山处士蒿里曲
林光朝（宋代）

桐棺三寸更何疑，却取江枫短作碑。
惟有一般蒿里曲，长箫欲断更教吹。
浣溪沙（亲旧蕲口相访）
张孝祥（宋代）

六客西来共一舟。吴儿踏浪剪轻鸥。水光山色翠相浮。我欲吹箫明月下，略须棹晚风头。从前五度到蕲州。
欢喜吟
邵雍（宋代）

行年六十一，筋骸未甚老。
已为两世人，便化岂为夭。
况且粗康强，又复无忧扰。
如何不喜欢，佳辰自不少。
黄菊九首
史铸（宋代）

白酒新熟山中归，黄花漠漠弄秋晖。
东篱彩菊隐君子，醉觉人间万事非。
见江亭
袁正规（宋代）

地产灵芝古道场，危亭陡起负重岗。
江心远叠通潮浪，海外遥分异域疆。
缭绕人家依县市，寂寥烟景认吴航。
倚栏望断暮云碧，不见长安见夕阳。
寄江西魏按察
李思衍（宋代）

双气光收紫气沈，六丝辔动使华临。
寒生柏府风霜面，清照梅华玉雪心。
一道秋江澄浊浪，千崖晓色破顽阴。
水天霞鹜吟情逸，只恐商家要作霖。
又上监察御史
王珪（宋代）

一札兴贤圣化新，观光上国已彬彬。
右文幸际休明世，奉昭犹须牧守臣。
鹈鴃不为芳草计，鹪鹩似畏罻罗人。
轺车到处天恩遍，祗有儒林欠得春。
夏雨叹
刘学箕（宋代）

君祷见去年六月田作龟兆拆，祷祠乞雨遍村陌。
时当饥馑民祷聊，谷贵有钱无处糴。
今年六月岁幸丰，十日一雨五日风。
市积粟米价祷长，有谷无钱人更穷。
吁嗟此道孰识测，街头细听老农说。
往年兵兴锡赍多，官会颁行姑济急。
旧会既收新会降，所司称提苦无策。
朝廷明许同见钱，便当流转同货泉。
祷应州县首逆旨，榜示墙壁徒纷然。
库头令卖小印龊，输纳租税私相權。
非钱卖龊用祷得，执币啧啧烦有言。
遂令百姓愈惶惑，行之与否谁使然。
小臣空负济时术，阊阖九重无路入。
何当奏计承明庐，倾倒卖生长太息。
赠彭别峰太极数
文天祥（宋代）

手把先天已后书，当来一画本全无。
白云山下泠泠水，自在人间太极图。
偈颂一百五十首
释心月（宋代）

上刀山，攀剑树。
双暗双明，裂开捻聚。
倒跨杨岐三脚驴，踢断岩头末后句。
谁是其人，目前荐取。
立春日自嘉兴之长兴谒邢佺山师
张廷济（清代）

艑郎唱橹郭门西，三度冲寒到箬溪。万木风高帆景疾，五湖天阔冻云低。

南园客病添新绪，东阁恩深恋旧蹊。又是匆匆逢卒岁，河桥落日乱鸦啼。
金山江天阁漫兴（三首）
王叔承（明代）

扬子桥横落日明，瓜洲天白晚潮生。
海云忽到金山寺，江气遥吞铁瓮城。
正月二十日，从吴天石处读纬云弟京邸春词，
陈维崧（清代）

今年明月无情甚，偏向江东。
只照军容，不放银花万树红。
凤城飞下征南骑，一片刀弓。
铁甲呼风，愁煞思乡沈侍中。
碧云即事
刘宰（宋代）

唧唧秋蛩鸣，耿耿秋夜长。
简编负初心，枕簟怯新凉。
朝曦入疏牖，宿云散前罔。
归欤一叶舟，浩歌听沧浪。
祁剑城遥授广文赋赠
邓云霄（明代）

词赋人传似马卿，百年文献旧家声。主恩偏重烟霞客，清秩能家吏隐名。

半璧绿池浮月满，虚堂绛帐映花明。安闲更比山中相，仕路风波澹不惊。
旅舍对雪赠考功王员外
李端（唐代）

杨花惊满路，面市忽狂风。骤下摇兰叶，轻飞集竹丛。

欲将琼树比，不共玉人同。独望徽之棹，青山在雪中。
解嘲
郑用锡（清代）

豪客与修士，志趣本异途。胡为相比例，毋乃天渊殊。

谁肯安韦素，寂寞古为徒。让君有侠骨，挥霍千金娱。

我惟苦面壁，积学十年馀。吾道足千古，何必较赢输！
嘉靖癸巳十一月望前三日舟饮夜阑乘兴登虎丘有作同游者杨文泉道南谢嵩南宜相许高阳初而东君则张馀山瑀也
陈达（明代）

解组返南服，了无尘虑羁。泛泛枫桥道，悠然兴遐思。

澄波映皓魄，偏与我心期。忽逢携酒至，促膝叙暌离。

更深逸兴发，眷言将何之。仰□蕊珠宫，矗矗临水涯。

朋游方息驾，灯火犹参差。摄衣履岧峣，积气酿寒飔。

昏碑浑莫辩，但可记名谁。讲台固已幻，剑池殊足嗤。

云胡千载内，声称乾坤垂。山川待人显，此语良亦私。

吴门本平壤，兹丘突而奇。俯视州邑间，罗立还累累。

通宵见野烧，薄海延朝曦。花柳郊原暗，帆樯烟雨移。

豪华传上昔，文物盛当时。王孙恣远眺，墨客哦新诗。

抒怀藉灵境，访古伤陈规。伫久乃因是，区区能尔为。

但令达者观，存亡杳一丝。呼童理归棹，月光长相随。
念奴娇 馆金陵驯象门今廿二年孙道宣以词见示赋此
宋琬（清代）

长干西畔，记鸦藏新柳，朱楼之下。问是卢家年十五，娇小莫愁未嫁。

鹦鹉笼边，侍儿教演，曾把髯奴骂。秋千时节，玉箫声在帘罅。

惆怅司马清狂，横琴三弄却，凤求凰也。鼙鼓揭来人世换，都付水流花谢。

修竹依然，画栏何在，俯仰馀悲吒。唾壶敲缺，不禁清泪如泻。
游道林寺四绝亭，观宋杜诗版
齐己（唐代）

宋杜诗题在，风骚到此真。独来终日看，一为拂秋尘。

古石生寒仞，春松脱老鳞。高僧眼根静，应见客吟神。
再呈通判承议 其一
彭汝砺（宋代）

山边置酒水边行，鱼鸟于人各有情。终世果能著几屐，此时聊可濯吾缨。

启期拍手誇三乐，渔父张颐笑独清。四海一舟归未得，低徊长恐负平生。
杭山八景
章鉴（宋代）

泠泠双涧泻秋音，万齿溪头奏一琴。
雨后更添猿鹤操，夜寒真一水龙吟。
年光送尽从朝暮，律调含来自古今。
借得许由当日耳，听频谁不为清心。
寄南剑李士弘使君
袁桷（元代）

水云离离千叠峰，海日如镜行天红。使君新沐坐清樾，笔底丘壑生阴风。

玉兰之花不受触，日给飞泉三百斛。高舂打衙人不来，鹤立苍苔动新绿。
钟室行题淮室侯传后
胡应麟（明代）

黄河倒流日东转，地坼天摧钟室晚。志士千秋空扼腕，谁为淮室明不反。

忆提利剑追重瞳，邂逅关前隆准公。登坛片语定刘项，岂须垓下知雌雄。

井陉战血飞长虹，齐城七十如飘风。当时楚汉在掌握，磊落千言辞蒯通。

固陵长驱三十万，手挈神器归真龙。泰山为砺河为带，欲齐伊吕称元功。

宁知隆准猜忌主，畏信雄图如畏羽。旌旗夜入定陶壁，警跸朝行云梦渚。

朝行云梦夕出迎，天日可照微臣情。纵虎诚难缚虎易，青冥咫尺飞雷霆。

列侯朝请亦奚忌，隐若大泽居长鲸。陈豨相过理则有，舍人上变谁当明。

遂令身首异都市，九族并命咸阳城。嗟嗟吕姥岂办此，固知汉主行叮咛。

即豨不反信亦族，欲加以罪宁无名。呜呼季也实凉德，万古愁云吊钟室。

史臣徒赞宽大辞，百代枭雄定谁匹。君不见三雄死，三吕立。

厕中爱姬人作彘，掌上佳儿血盈席。天道好还如一日，长信宫深辟阳入。

愧杀长陵一抔土，冢中强魄无颜色。君不见亚父当年赐骸骨，虞姬效死室陵侧。

壮士至今犹悼惜，千秋为季宁为籍，嗟乎千秋为季宁为籍。
春景 碧山晴又湿
刘辰翁（宋代）

山色洗逾碧，昏明水墨成。相看如许湿，政似不曾晴。

翠拂双蛾起，青如老眼横。岭云才敛态，峡雨复多情。

瀑溅香炉紫，烟销石镜明。乾坤翻覆顷，萝月吐深更。
舟去速遂罢入寺从塔院西畔泛青龙故江
陆深（明代）

落日遥牵锦缆齐，青龙江水故通西。采蓝斸药多成市，飏网投竿尽绕堤。

一曲吴歌犹欸乃，千年禹迹半萋迷。胜游回首惊秋鬓，怕向纱笼觅旧题。
扬马黄
释函可（明代）

扬马黄，四足忙，挥鞭意气何扬扬。我独无马步道旁，我步踯躅扬马狂。

下有不测之大堑，上有崎岖百折之崇冈。万一失足，人马皆亡。

愿扬下马为扬指，林间有路平且康。
醉着
孙一元（明代）

瓦瓶倒尽碎难醒，独抱渔竿卧晚汀。
风露满身呼不起，一江流水梦中听。
窗间
杜耒（宋代）

秋香烂熳入屏帷，金粟楼台富贵时。
晓起旋收花上露，窗间闲写夜来诗。
黄梅雨
秦廷璧（清代）

江南梅熟雨纷纷，门巷深沉羃湿云。天上阴晴无一定，人间寒煖若平分。

阶前草色都含雾，窗外花光时带曛。到处鸠声啼不断，何人绿野刈耕勤。
别友
李咸用（唐代）

北吹微微动旅情，不堪分手在平明。

寒鸡不待东方曙，唤起征人蹋月行。
木芙蓉 其二
姜特立（宋代）

商气正惨慄，商花忽红芳。有如乍贫妇，犹饰盛时妆。

众目惊赏心，所见非所望。此后少朱荣，寂寞橘柚黄。
猛虎行
卢龙云（明代）

南山深林多虎穴，猛虎噬人时出没。嗟尔虎胡不仁，驺虞之厚麟振振。

尔独胡为甘食人，咆哮百兽尽辟易。山家闭门晏未出，往来射猎观行迹。

男儿欲作健，誓寝汝之皮。昔年白额今安在，除害终看饮羽时。
次韵梅花十绝句 其三
刘才邵（宋代）

莫恨随风片片飞，微酸暗结已无疑。世人欲识和羹效，看取高宗梦觉时。
晓漏
王邦畿（明代）

白简朱衣晓漏催，平明春色御门开。不知辇下承恩者，谁从銮舆入楚来。
草
陈景沂（唐代）

未破滁阳亭屡易，亭亡今又几经年。
峰回路转势不改，木秀阴繁直到巅。
流下山泉音若咽，烧余寺刻块如拳。
柴王一殿今何在，衰草残烟护晓娟。
次韵无逸长老秋居见寄
郭祥正（宋代）

榕树萧萧一径深，门庭秋静紫苔侵。能依幻质循元觉，默运真悲拔众沈。

有想愿分香界饭，忘言求出世间心。旃檀谩把炉中爇，无尽无边结宝阴。
题陶元亮五柳图
蒋主孝（明代）

所事既非主，不归将若何？门前五株柳，空惹北风多。
【双调】锦上花　春游
张碧山（元代）

燕语莺啼，和风迟日。郊外踏青，禁烟寒食。拜扫人家，这壁共那壁。悲喜
交杂，哭的共笑的。坟前列子孙，冢上卧狐狸。几处荒坟，半全共半毁。几陌银
钱，半灰共半泥。几个相知，半人共半鬼。
【清江引】见了也泪淹衫袖湿，这的是傍州例。黄金少甚藏，白酒须当醉，
浇奠杀九泉无半米。
【碧玉箫】寒暑相催，日月率风疾。名利驱驰，车辄涌潮退。省可里着气力，
休则管里耽是非。饱暖肚皮，留取元阳真气。将一伙儿鼓笛，选一答儿清闲地。
【尾声】摆一个齐整欢筵会，做一段笑乐新杂剧。杂剧要旦末双全，筵席要
水陆俱备。唱道趁着这美景良辰，请几个达时务英雄辈。劝你这知已的相识，知
知不知在于你。
屑玉泉
王十朋（宋代）

白石岩腰屑玉泉，佳名初自长官传。浑疑齿颊冰霜论，终日霏霏落半天。
次韵师厚病间十首
黄庭坚（宋代）

开田种白玉，饱牛事耕犁。
雨露非无泽，得秋常苦迟。
猛虎擅文章，斑斑被诸儿。
长松抱劲节，惟有岁寒知。
偈颂一百零三首 其十二
释月涧（宋代）

见见之时，见非是见。只如灵云见桃花，毕竟是见非见。

玉兔挨开碧海门，金乌啄破琉璃殿。
小僧乞诗
陆游（宋代）

风前掩苒草吹香，溪上霏微雨送凉。
万里安西无梦到，却寻僧话破年光。
句 其七
陈轩（宋代）

渡溪缘石磴，问寺转松岗。
对雪六首
强至（宋代）

草树惊全失，山河望转非。
片时藏地险，底处极天围。
楼半轻相逐，檐前急自飞。
乘风还有意，故去点人衣。
大父令赋旧扇
苏籀（宋代）

裁纨当团扇，当暑不离手。
炎凉一推迁，委掷昏尘垢。
蒙蒙萦蛛网，闇闇迷远岫。
人情逐时移，浪自分好丑。
一朝被收录，已迫朱明候。
开箧振浮埃，清风亦生袖。
有爱必有僧，无新故无旧。
可怜汉婕妤，涕泣将为咎。
贤哉楚令尹，无欣亦无诟。
咏无住观中物四首 其四 朱鱼
王世贞（明代）

猩红数点媚清泠，暖藻香萍度此生。莫向江湖贪广阔，近来鱼网大纵横。
由临川北道抵馀干山行五首 其一
方朝（清代）

鸡鸣发征夫，驱马万壑黑。仰观参星横，俯怯崖石昃。

烽回溪流转，林密寒光逼。空山鸟吟悲，百里无人迹。

安知丛莽中，不有猛兽匿。惊风吹客衣，伫立增太息。
次韵沈仲叟闲居即事
陈深（宋代）

晨起盥栉罢，焚香默坐馀。
朝阳上窗户，寒雀下庭除。
隐几商清句，开椷阅素书。
吁嗟望尘客，徒解赋闲居。
挽宫保刘苏村先生
罗元琦（清代）

大星中夜陨边营，箕尾宵乘雷电声。一死讵能酬圣主，九重早电谅书生。

鸿文久播推前辈，清德云亡痛老成。祖奠遥闻滇父老，碧鸡坊外送行旌。
立春日雷 其一
方岳（宋代）

胜里春从午夜回，自挑生菜压春醅。阿香不解人间事，便驾雷车送雨来。
小雪日戏题绝句
张登（唐代）

甲子徒推小雪天，刺梧犹绿槿花然。

融和长养无时歇，却是炎洲雨露偏。
闻惠二过东溪特一送（以下七首，吴若本逸诗）
杜甫（唐代）

惠子白驹瘦，归溪唯病身。皇天无老眼，空谷滞斯人。

崖蜜松花熟，山杯竹叶新。柴门了无事，黄绮未称臣。
好字倒回文
宋太宗（宋代）

好与烦性生，好听下缺
社寮杂诗二十首外五首 其二
吴廷华（清代）

临流架竹作浮田，犁雨锄云事事便。万顷沧溟倘移试，蜃楼藏尽□农年。
干明院门望江山怀淮阳城南步二首
张耒（宋代）

危台寺东野水，春来柳色鹅黄。
江上沧波似屋，蛟龙作恶难量。
留别诸老 其二
林俊（明代）

鹤袍元不恋渔蓑，精力曾如老去何。混迹巢由皆自许，诸公尧舜望应多。

直从圣学开天纵，薄与斯民乞岁和。海上山灵惊往别，閒身还属素云窝。
观早朝
韦应物（唐代）

伐鼓通严城，车马溢广躔。煌煌列明烛，朝服照华鲜。

金门杳深沉，尚听清漏传。河汉忽已没，司阍启晨关。

丹殿据龙首，崔嵬对南山。寒生千门里，日照双阙间。

禁旅下成列，炉香起中天。辉辉睹明圣，济济行俊贤。

愧无鸳鹭姿，短翮空飞还。谁当假毛羽，云路相追攀。
送韩司直路出延陵（一作刘长卿诗）
郎士元（唐代）

游吴还适越，来往任风波。复送王孙去，其如春草何。

岸明残雪在，潮满夕阳多。季子留遗庙，停舟试一过。
文昌书院东诸秀才是日校文
邹元标（明代）

运当明盛际，芸馆傍江开。济济名家彦，泠泠白雪才。

赋堪云汉丽，剑拂斗牛回。百里贤人聚，精光绚草莱。
望月
刘驾（唐代）

清秋新霁与君同，江上高楼倚碧空。

酒尽露零宾客散，更更更漏月明中。
跋宋朝老再和陶渊明归去来辞
许及之（宋代）

吾乡说三宋，伯也抱奇伟。
太学三十年，不作举子语。
晚当拜物恩，青衫送还官。
开口论世事，有舌不可扪。
吾皇开寿域，汪濊泽万男。
勉公俯而就，如女有正色。
翻然感际会，千载今一时。
谁欤俾宿留，再和扫来辞。
渊明归月田，公归徒四壁。
姑奉祝融祠，胜煮南山石。
公站未得第，我辈惭登科。
空餮了无补，奈此归来何。
咏孙常州飞蓬亭
陈著（宋代）

藕花池上竹梅阴，一舣中閒用意深。
画舫规模供燕适，虚舟世界看浮沉。
快风未信千帆福，逆水难凭百丈心。
惟有此蓬飞已定，更无惊浪怒涛侵。
济川舟楫图歌赠陈侍御
王世贞（明代）

万历天子坐明堂，列公百辟何皇皇。潞河伐鼓云千樯，三吴粳稻色夺霜。

六师饱食欢未央，距跃曲踊唱拍张。天子不复虞太仓，前何后晏声相望。

谁者衣绣衡漕纲，内台所选陈侯良。侯材卓荦不可量，一苇可以凌扶桑。

七藩之长来效长，舟师十万无跳踉。如林畚锸纷河防，词组挟纩回寒芒。

陈侯三载不过乡，冯夷受职岁献祥。无烦塞决歌宣房，潘公得侯意殊强。

谓侯作舟行相商，爰图惟肖志不忘。而我短歌重慨慷，侯其旦夕登庙廊。

莫疑欲渡河无梁，野塘尽日横孤航。
九溪十八涧
周文璞（宋代）

九溪十八涧，冷见帝青苔。洗足僧书石，临流客放杯。

案头松叶响，身畔野花开。百六辞歌吹，清游始一回。
莺啼序 连句，和梦窗韵
程颂万（清代）

清明又催过了，有啼红入户。隔斜照、天外朱廊，那边帘影吹暮。

缀青子、枝头暗满，阴阴几日成芳树。怨东风容易，飘零一池飞絮。

十里扬州，媚脸断粉，悄吹香似雾。指阑角、曾掏春纤，笑桃人寄情素。

系斑骓、依依细柳，乱愁织、柔丝千缕。翠堤阴，双桨来时，乍惊眠鹭。

兰因待证，蕙约教寻，更垂念倦旅。奈恨袅、倩影奁际，宝篆芬冷，两地柔肠，泪珠悬雨。

横塘路杳，情波双掬，分流何事郎行速。送征帆，又没湖南渡。

空怜碧玉，无端数点梅花，似梦暗坠香土。

清歌易感，况是钿箫，唱小红白苎。渐半晌、吟魂敲碎，化了离痕，紫燕文鸾，昵人娇舞。

谁知锦瑟，年华偷换，青衫重到寻旧馆，但荒尘、栖老鸳鸯柱。

还将水驿山邮，画入银屏，认侬在否。
木棉花歌 其五
李云龙（明代）

长林风起絮飞多，昨日朱颜鬓已皤。尽去尊前舞红袖，好风容易醉中过。
偈颂一百零二首
释绍昙（宋代）

撞烟楼，不知羞。
闢蟭螟眼，辊百花毬。
四七二三阿辘辘，不思万里有崖州。
题缙云岭永望馆
吴筠（唐代）

人惊此路险，我爱山前深。犹恐佳趣尽，欲行且沉吟。
春雨戏赵立之
洪朋（宋代）

花枝欲动濡须坞，无赖春风吹小雨。如随蝴蝶梦中翻，愁向垂杨堤上度。

闻道君家种逸香，婆娑紫艳占年芳。何当丽日浓花气，乱插佳人翡翠梁。
雪夜招文永嘉宗儒饮承宗儒和诗再答
刘英（明代）

同云漠漠护深斋，兴到从教漏点催。
寒色照人知霰集，疏花有喜傍灯开。
平生漫说诗千首，一饮还能酒百杯。
明日雪晴山满目，更开溪阁待君来。
赠曹广文德览
戴梓（清代）

谁谓广文官不大，笔锋动处邀龙驾。列卿宰相作房官，天子亲临定高下。

一等高标者谁氏，辽海东头曹贡士。国门高挂震金台，纸价忽然腾锦韨。

吁嗟曹子真奇英，平昔文章羞自鸣。一朝身登庙廷上，韩潮苏海流纵横。

亲缮一篇远寄我，开缄朗读清风生。恩纶颁出欲留贤，贡士辞尊竟不然。

一官飘然古魏国，吟花坐月开青毡。衙前问字日复日，多士注壑如流泉。

老妻辞世子嗣缺，闻道名姝有倾国。香车款聘为细君，玉蚌祥光张凤翼。

绡帏春得宁馨儿，秋水为神玉为骨。我虽不及亲试啼，遥知已是岩廊客。

回顾应笑乃翁官，何事寒毡劳役役。
送人之湘中
李云章（清代）

不到潇湘地，人间未觉秋。帆随衡岳转，天入洞庭浮。

雁影白蘋渚，笛声黄叶楼。何当招屈贾，一为伴牢愁。
吴萧大帅
黄宏（宋代）

太掖勾陈瑞霭浮，宫花时缀五云裘。
湛卢光截飞狐月，繁弱风号涿鹿秋。
蟣虱几曾生介胄，貂蝉又见出兜鍪。
南来稳作风流帅，日上榑桑瘴雾收。
无为县斋古梅
刘用行（宋代）

疏疏密密卧檐牙，古县清贫有此花。
彭泽菊松无酝藉，河阳桃李太铅华。
临池照影成双好，与雪争辉自一家。
消得抱琴鸣膝上，夜深燃烛对琼葩。
颂古三首
释宗印（宋代）

不如随分纳些些，哕作平常事已差。
绿草溪边头角露，一蓑烟雨属谁家。
赠李中丞自滇中致仕还里 其三
韩日缵（明代）

新辞节钺谢櫜鞬，今日真成返故园。攀卧此时滇父老，勋名千古楚王孙。

两朝赐履曾三仕，四世斑衣见一门。从经馀年皆帝力，青山还拟答明恩。
古诗十首 其五
童冀（明代）

空斋阒无事，焚香坐清晨。客至惟清谈，客去常杜门。

兹辰偶惬意，驾言出城闉。昔游岁未殚，今来已徂春。

冉冉四序换，种种双鬓新。盛年不重来，俯仰愧古人。
壶头歌
薛瑄（明代）

沅水南来几千里，乱石激涛蹴空起。急捎官舫上巉岩，閒倚驿楼看山水。

隔江万叠云峰稠，一峰平立名壶头。云是伏波驻兵处，至今石室留山陬。

忆昔炎纲断如缕，草窃纷然㩀寰宇。宁知田牧隐奇才，挥斥奸庸识真主。

西征实藉聚米忠，南伐谁比铜柱功。中兴诸将数筹略，直与贾邓争豪雄。

老身甘向边陲殁，誓扫群蛮静坤轴。壶头战死非无情，天遣英灵镇南服。

跳梁小丑胡为哉，竟因遗算稽颡来。虽云未雪薏苡谤，白璧本自无纤埃。

昔于青史叹高识，今向荒山访遗迹。怒涛犹带薄伐声，愁云似是忠愤积。

马侯马侯真丈夫，大器自与凡材殊。庙食勋名几千古，英风激我章句徒。
题竹隐梅外二先生祠堂
赵必象（宋代）

一办瞻祠像，形癯道自腴。
衣冠千载事，功力廿篇书。
老竹秦四皓，寒梅汉二疏。
纷纷麟阁画，章服里猴狙。
鹧鸪天·赏荷
蔡松年（宋代）

秀樾横塘十里香，水花晚色静年芳。胭脂雪瘦熏沉水，翡翠盘高走夜光。
山黛远，月波长，暮云秋影蘸潇湘。醉魂应逐凌波梦，分付西风此夜凉。
次临封八景韵 其五 西山晴雪
岑一麒（明代）

隆冬谁谓地无冰，阴气凝寒放晓零。小涧化为银玫带，层崖换晓玉围屏。

收藏孤鹭沙边白，埋没苍松岭上青。便欲寻梅须踏雪，不妨拥氅上高亭。
江夏黄孝恭数遗新诗因以是答
宋祁（宋代）

万里江南客，三年泽畔身。
惊弦已疮雁，涸辙欲穷鳞。
日月奔腾晚，烟花感慨春。
谁能为此曲，无乃数奇人。
题天台陈彦脩所持画扇
谢肃（明代）

同客天涯又两秋，每因图画忆东州。花边得句吟偏好，马首逢山看未休。

江海荒凉渔艇小，乾坤浩荡草亭幽。何由从尔月丘去，更挟飞仙到处游。
北庭宣元杰西番刀歌
张宪（元代）

金神起持水火齐，煅炼阴阳结精锐。
七月七日授冶师，手作钳精股为砺。
一千七百七十锋，脊高体狭刀口洪。
龙飞蛟化岁月久，阮师旧物今无踪。
<口爪哇绣镔柔可曲，东倭纯钢不受触。
贤侯示我西番刀，名压古今刀剑录。
三尖两刃圭首圆，剑脊<黑乚々生黑烟。
朱砂斑痕点人血，雕青皮软金钩联。
唐人宝刀夸大食，于今利器称米息。
十年土涮松纹生，戎王造时当月蚀。
平章遗佩固有神，朱高固始多奇勋。
三公重器不虚授，往继王祥作辅臣。
幽居
范浚（宋代）

幽居长杜户，竟日少来人。花动蜂儿去，帘垂燕子嗔。

脱巾慵不整，得酒醉仍频。养拙风尘外，吾宁愧此身。
齐天乐 暮蝉
徐釚（清代）

疏林遥挂斜阳淡，抱叶哀吟凄楚。小着冠緌，疑披雾縠，羞学柳塘蛙鼓。

螳螂休怒。看咽露餐霞，清商徐吐。庭树依依，关心似诉人间暑。

小楼横连竹苑。荷香闻十里，红尘犹舞。榆荚阴浓，槐花雨糁，任尔潜栖弱羽。

晚凉稍阻。想无数寒螀，谁为做主。趁炎趋热，人情浑似汝。
时在集英幕中呈诸公学士
彭汝砺（宋代）

衰病从来饭亦慵，不堪锁宿似南宫。夜凉月满重帘外，春雨花开一梦中。

轩陛直言尊董氏，朝廷故事问胡公。文章久怪无新语，议论初欣有古风。
谒贾太傅祠
李稷勋（清代）

四海忧危积，斯人痛哭来。枉邀宣室问，应悔少年才。

井水今堪荐，湘蓠事可哀。萋萋乔木荫，长接定王台。
所居堂极凉虽三伏常有秋意也偶得长句
陆游（宋代）

高栋虚檐六月凉，野人谁遣寄华堂？炎威自避重重幕，清吹时生曲曲廊。
白苎出箱开叠雪，甘瓜随刃落轻霜。
凭谁为报金羁客，满帽京尘有底忙？
清平乐 赠张居仁获贼有功赐三界巡检
袁士元（元代）

鳌波万里。群盗如蜂起。擒却四凶天使喜。特命一官入仕。世家元在兜鍪。少年胆气横秋。自此将军一步，会看谈笑封侯。
晴后复雨
吕兆麒（清代）

昨宵月色明如水，万里长空镜影开。今日云容浓似墨，千山齐送雨声来。

岩城凉燠朝昏变，栈阁阴晴昼夜催。赋罢愁霖望新霁，且凭轩槛上高台。
路入武阳
赵禕（宋代）

路入武阳信马行，野花香好不知名。
官卑无补公家事，时向田间问耦耕。
友人郑韩城丙子岁梦大雪身
汪中（清代）

人生事亲日，一往不复反。如何百年身，及此妖梦践。

岂伊五行百，咎徵应灾沴。天监孝子心，先事告其变。

故物满眼在，逝者日已远。温凊思寝门，体魄痛甫竁。

年康养不逮，身踬名未显。平生如昨日，悲来不可遣。

作图尺幅上，流涕日开展。持此终身慕，用答劬劳愿。

白云太行道，风雨梁山缅。悲心同一发，大人志推衍。

能事愧迫促，多忧日展转。天雨道少人，日中过君饭。

写此危苦词，为废蓼莪卷。
依韵和令绰兄弟春日出郊
强至（宋代）

春色才从野外知，柳阴花气暖霏霏。
出林啼鸟逢人住，掠路游蜂傍马飞。
薄宦尘埃空自哂，长吟风物阻相依。
弟酬兄唱饶才思，珠玉同携满袖归。
化蝶
刘克庄（宋代）

鹤肯从坡老，鸠能感醉翁。
老夫曾化蝶，飞入百花中。
浪淘沙 元宵夜雨
徐应坤（清代）

门外又黄昏。望断前村。愁云不放月华明。火树银花光暗淡，雨打风倾。

结伴踏红灯。没甚心情。凤楼何处奏瑶笙。试数罗衣无限泪，半是思亲。
绍兴癸丑上已日
曹勋（宋代）

连岁羌酋不荷戈，今年禊饮喜如何。
中兴乐事虽无象，甲子先同晋永和。
解日字谜
吕惠卿（宋代）

东海有一鱼，无头亦无尾。更除脊梁骨，便是这个谜。
送李元规昆季赴举
刘商（唐代）

见诵甘泉赋，心期折桂归。凤雏皆五色，鸿渐又双飞。

别思看衰柳，秋风动客衣。明朝问礼处，暂觉雁行稀。
摸鱼儿 其三 用实之韵
刘克庄（宋代）

便披蓑、荷锄归去，何须身著宫锦。与谁共话桑麻事，朱老阮生锦稔。

筛样饼。瓮样茧，长须赤脚供樵饪。清流浊品。尽扫去胸中，置诸膜外，对酒莫辞饮。

华胥梦，怕杀人惊晓枕。疏窗惟月来闯。一生常被弓旌误，且告朝家追寝。

愁个甚。君管取，有薇堪采松堪荫。茅山再任。幸不是谋臣，又非世将，免犯道家禁。
赠清霞子
屈大均（明代）

我昔游太华，亦上终南山。为寻仙人清霞子，那知乃在东湖间。

本是紫髯一将军，家在贺兰临塞云。赫连台畔时游猎，花马池前成典坟。

曾逐孙公大司马，血战黄巾郏城下。七日霖雨真可怜，三军粮绝泪频洒。

潼关再战功垂成，天妒孙公使结缨。为忠只有乔参赞，作叛何多白总兵。

清霞此时河南走，黄石兵书尝系肘。英雄且战且学仙，旷达一吟一饮酒。

九圣微言久寂寥，神明幽赞暮还朝。王弼天人谈不倦，庄周蝴蝶梦相邀。

东湖水自罗浮落，石室烧丹汝新作。要将鸡犬共冲云，莫使嫦娥先窃药。

潘茂名、郁先生，千年象数相传授，后天之学汝尤精。

至人变化无生死，一龙一蛇谁得似。曼倩何妨谑浪多，老聃不在虚无里。

夏日荷花满湖绮，玉琴三弄鸳鸯起。我言素女即丹砂，君欲云英化为水。
秋祀太学视宰
王慎中（明代）

廪涤俅俅洁，炉烟冉冉升。视燎晨举火，司濯昼行冰。

衡楅牺人警，鸾刀膳宰能。斋心严祗役，共祀在明馨。
挽和靖先生
曾班（宋代）

道直心无愧，师严貌有威。
上方虚席待，公忽挂冠归。
王室怀元老，天星掩少微。
簪绅竞相吊，奚独我心悲。
和曾谹父春半书怀
王洋（宋代）

今日前溪好，晴空事事明。
草长颜色重，凫暖去来轻。
游女矜高髻，书生厌生檠。
悬箪虽过午，碧涧煮芹羹。
挽周宣义
陈傅良（宋代）

无酒浇陈草，将诗刻隧碑。
遗名从此在，真意竟谁知。
教子还余事，周人亦有时。
忆尝从夜话，欲去更迟迟。
问田尉公俞丐菊栽
李新（宋代）

冷官厅外病阴阴，犹向西风拥鼻吟。
梅福儘藏云外宅，陶潜难老菊边心。
许因秋社前头雨，分与东篱匝后金。
待到重阳不开放，却收樽酒去相寻。
看桃花
阿林保（清代）

客舍适无事，出门春满山。东风孤寺外，夕照小桥湾。

倚杖入云去，拨舟随水环。武陵意一往，未必非人寰。
深秋吟
邵雍（宋代）

终岁都无事，四时长有花。
小车乘兴去，所到便如家。
再赋五杂俎 其三
范成大（宋代）

五杂俎，汉旌旆。往复来，宾鸿字。不得已，餐毡使。
陆文安
岳珂（宋代）

自吾道之既南，闽浙湘潭，鼎立而三。圣涂康庄，先生盖与之扬镳而并骖矣。

观其家人唯诺之际，惟理义是探，惟人物是耽，惟世道是参。

公取饱谙，包罗浑涵，舍是弗谭。其亦如夫任重道远，必求其所谓合人己而无惭者耶。

璧瑴珠骈，有此尺函。式严厥藏，勿蠹勿蟫。
谢新胥口监征赵立之
程公许（宋代）

鲁壁峄碑远莫睹，艰哉河汉讯鼗鼓。披荒摸搭不厌多，翻阅端鼗助稽古。

向来四壁风雨秋，谁遣彯缨群玉府。终年肮脏甘谪堕，采采蒿菁不盈筥。

岂无蠹简供咀味，竟恨白石费烹煮。有来剥啄契襟期，明诚无乃同而祖。

千金凑买不知惜，倾囊要我细摩抚。评书已愧老萧翁，作歌况拟昌黎愈。

临池强自学点𪑮，效颦宁容避讥侮。隶画聊从祖逖窥，篆体那与阳冰侣。

拜嘉深恐伤廉甚，赠诗想更用心苦。担夫争道大娘舞，精思神悟失寒暑。

铦锋未易画锥沙，拱璧暗投等黄土。羊枣共嗜鼗几何，圆规宁免龃方矩。

岷峨之阳一茅宇，门无杂宾况市贾。圆书悔不偕载行，瞻伫崇朝不鼗俯。

遥怜兵火暗跌荡，守护童仆何不武。辱君珍赠补阙亡，金薤龙梭粲可数。

我不鼗舍我灵龟观朵颐，炊烟不动睡味恰与破衲宜。

殷盘周鼎愧君古人以相期，瓠壶呺然问字无一奇。

试烹苦茗鼗来与我共商略，功名儿戏可须千字淮西碑。
再呈慎思诸公兼以言怀
柳子文（宋代）

侵寻节物过秋风，何处钧天燕鼓钟。九日菊花聊一醉，五湖佳鼓偶相逢。

挑灯款语时供笑，借纸联诗且漫从。待得出闱应放意，百杯追逐兴方浓。
玄元观送李源李风还奉先华阴
皇甫冉（唐代）

此去那知道路遥，寒原紫府上迢迢。莫辞别酒和琼液，

乍唱离歌和凤箫。远水东流浮落景，缭垣西转失行镳。

华山秦塞长相忆，无使音尘顿寂寥。
续中草堂蜡梅同吴樵史陈秋坪赋
汪仲鈖（清代）

敝裘透尖风，畏寒寒已作。木石枯与居，僵立更偃卧。

何来黄一枯，春光暗引破。栗玉色可玩，雕蕾圜不大。

百卉久矣腓，天公闲岂奈。巧返玉梅魂，染酥未嫌涴。

雏蜂缀点点，丛玲悬个个。鼻观香屡吹，更讶熏百和。

饮非主人癖，清醥出亦颇。对花壶细倾，稍稍压清饿。

因思坡谷眼，标题定弗过。萧然世外姿，宁屑落尘堁。

纸帐掩不眠，铜炉拥还坐。句子效陆郎，冷淡完旧课。
陆严州赴召喜成三诗 其一
张镃（宋代）

精舍欣闻已解骖，风樯不易到江干。一缄试读幽人语，莫作时情贺礼看。
虞美人
贺铸（宋代）

粉娥齐敛千金笑。愁结眉峰小。渭城才唱浥轻尘。无奈两行红泪、湿香巾。

伤心风月南城道。几纵朱轓到。明年载酒洛阳春。还念淮山楼上、倚阑人。
题王之朝所惠扇
陈著（宋代）

八十三岁衰翁，执热也要清风。
此凉来自何处，来自羲之手中。
送人游
方干（唐代）

沧茫大荒外，风教即难知。连夜扬帆去，经年到岸迟。

波涛含左界，星斗定东维。或有归风便，当为相见期。
初冬小园寓目
韩琦（宋代）

独树翘寒色，闲云淡落晖。新霜黄橘重，久雨翠梧稀。

暝雀鸣还啄，高乌定更飞。敝貂犹故在，卒岁免无衣。
玉炉三涧雪 继重阳韵藏头
马钰（金朝）

别乡关宁海，持真实为凭。怀三教作良朋。内日光为证。

悟清清净净，知湛湛澄澄。中养火虎龙吞。诀传来游泳。
赵次山同年前辈属题鲁斋年伯阳谷殉难事实敬步公松球歌韵
王振声（清代）

天兵压境除群丑，腹负将军握枢纽。贺兰拥众尽熊罴，睢阳危立无刁斗。

况乎阳谷仅弹丸，固圉无庸兵力厚。坐视不发一旅师，竟任孤城入贼手。

宰官五日京兆耳，胡不托故越境走。丈夫志节卓如山，进退讵因人左右。

百里之城当要冲，岩疆岂容贼人有。一邑之宰朝命尊，臣节当为天子守。

靴刀单骑奋直前，嚼齿捐躯不顾后。誓甘一死报朝廷，天经地义正非偶。

乔材本自起岩阿，劲草绝不委泽薮。树立早负凌云姿，艰贞岂避狂风吼。

正如泷冈松结球，瑰奇钟毓由天受。赫赫天祖所鉴临，烈烈风沙难杂蹂。

移孝独完臣子心，仗节聿昭岁月久。宜乎继起皆达人，伟烈丰功同不朽。
奉陪荐食英宗神御殿用继学韵
马祖常（元代）

垂石松阴偃翠虬，先皇曾此驻龙辀。茂陵弓剑随天御，原庙衣冠奉月游。

藉玉已行周制度，酎金不罚汉诸侯。百馨水陆修菹醢，望拜孤臣涕莫收。
与陶握山岑金纪何不偕诸子重游濂泉怀旧
成鹫（清代）

乱馀何幸得閒身，来往林泉自主宾。冷局已无争道客，高山还有听琴人。

风生静树秋初入，月近枯禅夜独亲。十载旧游零落尽，暮年相见莫辞频。
游光宅寺
王安石（宋代）

今知光宅寺，牛首正当门。
台殿金碧毁，丘墟桑竹繁。
萧萧新犊卧，冉冉暮鸦翻。
回首千岁梦，雨花何足言。
双鸾怨 和毛稚黄先生韵
俞士彪（清代）

春漠漠。任晚风、吹乱云鬟，慵去梳掠。倚着阑干无一语，红日看看欲落。

恰早有、月窥帘幕。才听杜鹃啼过，隔墙又动弦索。

红酥冷了，更重温、谁同酌。虚弱浑瘦削。惜娇波血泪，丝丝都凝床角。

不合当初曾咏絮，今日似伊飘泊。又何怪、柔条难托。

一日千头万绪，难将旧恨忘却。待笺心事问天公，如何着。
五指山
丘浚（明代）

五峰如指翠相连，撑起炎荒半壁天。
夜盥银河摘星斗，朝探碧落弄云烟。
雨霁玉笋空中现，月出明珠掌上悬。
岂是巨灵伸一臂，遥从海外数中原。
曲湘湾
项安世（宋代）

两崖左右蜜房穿，一水中间蚁线旋。
蹙起浪涡知有石，荡开云影倒窥天。
当洪没没青螺暗，过漱霏霏白琲圆。
我欲濯缨渠濯足，一生输与钓鱼船。
复次韵二首
李吕（宋代）

元是第一花，何用争头角。
桃李待春风，妖娆恣轻薄。
幽人似归鸿，浩气胸磊落。
感此岁寒枝，悠然成独酌。
次韵王定国见赠
苏辙（宋代）

枯木无枝不记年，寒灰谁遣强吹然。
南迁不折知非妄，未老求闲愈觉贤。
屡出诗章新管龠，偶开画卷小山川。
簿书填委惭君甚，拨去归来粗了眠。
戏题赵从善两画轴三首
范成大（宋代）

一枝香杏一枝梅，各占东风挂玉钗。
居士石肠都似梦，王孙心眼怎安排？
和曾大尹去思十咏 其二 越台柳色
徐庸（明代）

东风吹暖越台春，杨柳依依嫩曲尘。雨露有恩原不细，枝条全被发生仁。
七哀
曹植（两汉）

明月照高楼，流光正徘徊。
上有愁思妇，悲叹有余哀。
借问叹者谁，言是宕子妻。
君行逾十年，孤妾常独栖。
君若清路尘，妾若浊水泥。
浮沉各异势，会合何时谐？
愿为西南风，长逝入君怀。
君怀良不开，贱妾当何依。
就李九日同郭次甫登金明阁
董其昌（明代）

香阁瞰郊关，芳晨试共攀。不因寻白社，何以见南山。

夕梵林端出，秋钟雨外閒。青萸更黄菊，无酒亦开颜。
秋怀 其十
王元俸（明代）

重叠愁肠只自知，多情兼与病相宜。寒泉泻意琴三尺，花影横窗月一枝。

为客正当传雁日，前程况是听猿时。山行水宿水知远，空向沧江梦所思。
谢水福陈梦得见访
王迈（宋代）

枝筇来访白云坳，绝异红尘势利交。
把酒为君浇磊磈，携诗就我定推敲，
不曾出市曾庞老，安得为云农盂郊。
古锦囊中多秀句，家元书史莫徒抄。
次韵答阵梦锡十首
陈造（宋代）

九重圣孝绝今古，矞云丽昼南山高。
台合不无补衮手，付我五亩耘艾蒿。
题兴宁县东文岭瀑泉，在夜明场驿之东
杨万里（宋代）

笋舆路转崖欹倾，只闻满山泉水鸣。
卷书急看已半失，眼不停注耳细听。
石如铁色黑，壁立镜面平。
水从镜面一飞下，蕲笛织簟风漪生。
石知水力倦半壁，锺作天一泓水行。
到此欲小憩，後水忽至前水惊。
分清裂白两泒出，跳珠跃雪双龙争。
不知落处深几许，千丈井底碎玉声。
安得好事者，泉上作小亭。
酿泉为酒不用麴，春风吹作蒲萄绿。
醉写泉声入枯木，何处更寻响泉曲。
偈颂八首 其二
释宗印（宋代）

春山青，春水绿，春风包裹无纤粟。目前事，量外机，东村王老暗攒眉。

暗攒眉，独脚山魈舞柘枝。
从军滑台 其二
赵鼎（宋代）

碌碌功名安用之，更堪心事巧相违。秪缘叔夜此生懒，更悟渊明前日非。

客舍那知春色暮，东风但见柳花飞。潇湘亭下烟波好，送我如将短艇归。
与海上人
释慧空（宋代）

信步南来谓行脚，袖手群居头似杓。自视初无一线长，君独喜之无乃错。

偶北布衲翻转披，惊起黄龙跌折角。海兮海兮知不知，西山走入滕王阁。
降魔
陆游（宋代）

老阅人间久，曾降百万魔。
悲忧诚害性，喜悦亦伤和。
省事常须勉，忘怀得最多。
当年未知此，无奈月明何！
题龙湖 其二
陈元光（唐代）

一戈探虎穴，万里到龙湖。原上千花雨，湖边百草埔。

分曹驱鹿豕，犄角困獐狐。野女妍堆髻，山獠醉倒壶。

气清消雾冷，路险迫云衢。虎帐风霆肃，龙旂日月舒。

芟除尽荆棘，雨交鉴湖娱。
赠罗仲思仲思今夏来试群士八月予被朝命为别试所考试仲思亦来
晁公溯（宋代）

子初至我邦，受命蜀行台。群士森如林，手自拣条枚。

试席莫敢哗，棘门乃大开。知是诤臣乡，所出非凡材。

益州外南宫，将遣与计偕。诏书选主司，帝谓汝往哉。

深喜与子逢，再持钧石来。因得享成事，笑歌杂诙谐。

秋风吹帽裙，白露入酒杯。饮我玻瓈江，泻子琼瑰怀。

相看语不厌，预忧归驾催。
颂古六十二首 其三十四
释清远（宋代）

玄沙三种病人，有理不在高声。引得香严老子，走来树上悬身。
相和歌辞。采莲曲三首
王昌龄（唐代）

吴姬越艳楚王妃，争弄莲舟水湿衣。
来时浦口花迎入，采罢江头月送归。

荷叶罗裙一色裁，芙蓉向脸两边开。
乱入池中看不见，闻歌始觉有人来。

越女作桂舟，还将桂为楫。
湖上水渺漫，清江初可涉。
摘取芙蓉花，莫摘芙蓉叶。
将归问夫婿，颜色何如妾。
痛兄三绝 其三
郭之奇（明代）

三十年来弟与兄，如形依影响从声。声销影灭归何处，未了前缘结再生。
钱塘江上楼晚眺有感
石头如愚（明代）

钱塘江上总楼台，无数帆樯望里开。
蒙古当年分驻处，杭人空想夜潮来。
次圭父观鱼韵
朱熹（宋代）

平生三伏断追游，谁唤来穿涧树幽。初讶网横天影破，忽惊人蹴浪花浮。

鸣榔不用齐吴榜，鼓枻何须学楚讴。便有金盘堆白雪，却怜清泚向东流。
晓望
杨万里（宋代）

暑退谁当忆，秋生喜此逢。
荒林失轻雾，寒日上危峰。
忽有吟边兴，忘年镜里容。
不须无鲍谢，始得坛诗宗。
还返释言 其三
薛季宣（宋代）

揉木以为轮，寘之溪之干。微流荡轮辐，银涛立飞翻。

三田接馀润，九谷归其根。灌溉有如此，愆阳何足论。
题十六罗汉画像
方回（元代）

一释迦佛起天竺，罗汉五百又十六。
中华止绘十六僧，贯休十八老笔续。
千无万无无更无，芥子须弥一扫俱。
阿字义门总深入，画图岂止伐颛臾。
咄，伏虎降龙两尊者，
此卷写一犬如狮一仙鹤，精妙丝毫无苟且。
笔墨游戏真，古今劫火燃。
卷起短轴且饮酒，西窗万里开青天。
将赴朔方军应制
张说（唐代）

礼乐逢明主，韬钤用老臣。恭凭神武策，远御鬼方人。

供帐荣恩饯，山川喜诏巡。天文日月丽，朝赋管弦新。

幼志传三略，衰材谢六钧。胆由忠作伴，心固道为邻。

汉保河南地，胡清塞北尘。连年大军后，不日小康辰。

剑舞轻离别，歌酣忘苦辛。从来思博望，许国不谋身。
次韵成季 其一
韩淲（宋代）

凉天有佳月，何须问盈亏。彼美黄金花，亦自满东篱。

我归南山黄，从此当乐之。开园整旧蹊，世事真若遗。

迤逦得闲趣，款曲知情怡。鸥鹭或时下，可使机心疑。

向来宦江海，自缚曾谁鞿。客来相劳苦，一觞聊共持。

休去便当已，宜佩渊明诗。
感春三首
张耒（宋代）

亦知春归不可留，有情未忘宁免愁。
平田茫茫芳草合，清洛不断波悠悠。
伤心千里寄双泪，催老此身初白头。
问舍求田未成计，青衫手板对人羞。
扶南曲歌词五首
王维（唐代）

〔通典云：武德初，因隋旧制，奏九部乐，四曰扶南。唐
书礼乐
志云：天宝乐曲，皆以边地名。自河西至者，有扶南乐舞
。〕
翠羽流苏帐。
春眠曙不开。
羞从面色起。
娇逐语声来。
早向昭阳殿。
君王中使催。
堂上青弦动。
堂前绮席陈。
齐歌卢女曲。
双舞洛阳人。
倾国徒相看。
宁知心所亲。
香气传空满。
妆华影箔通。
歌闻天仗外。
舞出御楼（一作筵）中。
日暮归何处。
花间长乐宫。
宫女还金屋。
将眠复畏明。
入春轻衣好。
半夜薄妆成。
拂曙朝前殿。
玉墀（一作除）多佩声。
朝日照绮窗。
佳人坐临镜。
散黛恨犹轻。
插钗嫌未正。
同心勿遽游。
幸待春妆竟。
五峰合涧诗·稽留峰
释遵式（宋代）

武林神仙宅，代有隐者游。
谷静云性闲，源长水涵幽。
吾居余十年，自足忘百忧。
岂嚼不死草，夙陪无生俦。
道惭情未损，身与世为雠。
安得会昔人，竹枝歌中秋。
辋川别业
王维（唐代）

不到东山向一年，归来才及种春田。
雨中草色绿堪染，水上桃花红欲然。
优娄比丘经论学，伛偻丈人乡里贤。
披衣倒屣且相见，相欢语笑衡门前。
好事近
陈三聘（宋代）

我欲御天风，飞上广寒宫阙。撼动一轮秋桂，照人间愁绝。

归来须著酒消磨，玉面点红缬。起舞为君狂醉，更何须邀月。
常山峪行宫八景 其三 青云梯
弘历（清代）

几叠林峦碧霭凝，盘纡界道一条冰。幽偏不是青云路，只许诗人偶一登。
和秋房题半湖楼二首 其一
朱继芳（宋代）

天目飞来第几峰，峰前著屋贮虚空。湿云低亚钩栏角，缺月斜虚户牖中。

一水东西添柳岸，两山南北欠樵风。住家欲作千年计，顷刻阴晴便不同。
遣怀
鱼玄机（唐代）

闲散身无事，风光独自游。断云江上月，解缆海中舟。

琴弄萧梁寺，诗吟庾亮楼。丛篁堪作伴，片石好为俦。

燕雀徒为贵，金银志不求。满杯春酒绿，对月夜窗幽。

绕砌澄清沼，抽簪映细流。卧床书册遍，半醉起梳头。
室中屏去长物戏作
陆游（宋代）

久从昭代乞残骸，荷锸随行偶未埋。
四壁尽空君勿怪，才留一物即关怀。
卜算子
蔡伸（宋代）

小阁枕清流，一霎莲塘雨。风递幽香入槛来，枕簟全无暑。

遐想似花人，阅岁音尘阻。物是人非空断肠，梦入芳洲路。
六平山
李叔玉（明代）

九日秋高日尚炎，六平山水耸遐瞻。喜兹洛社宾朋集，爱此林泉吏隐兼。

濯热忽临东涧曲，登高直造首山巅。菊花灿烂盈头插，蓁莽离披裹手拈。

张旭三杯闻大笑，太邱群子奋双髯。广文磊落襟怀爽，学士风流酒令严。

石鼎联诗茶共啜，瓦炉煎酒火频添。不须公子调冰水，安得佳人露玉纤。

鹤唳千嵓秋雾薄，松号万壑晚风恬。樽前丹桂飘金粟，石上苍藤挂素蟾。

此会明年谁最健，胜游今日我何厌。从教月色随人影，不觉凉飙堕帽襜。

记取六平同赏处，老夫应合诵陶潜。
李西台退居诗帖赞
岳珂（宋代）

以退藏心，邀丘壑老。
唱酬之间，意已足考。
我以倦翼，故应知还。
高躅凛然，庶几是攀。
浣溪沙
魏了翁（宋代）

密叶留香护境天。好风时雨媚清涟。亭亭双秀倚湖弦。

造化曾居公掌握，呈祥宁许百花先。聊占棣蒂芳连。柳子厚《双莲表》：双花擢秀，连蒂垂芳。
寄题福帅张子仪尚书禊游堂
杨万里（宋代）

祖孙接武禊堂前，风物重新六十年。
无恙钧衡旧棠荫，有光台斗继蒲鞭。
手提西郭三山月，下照南湖万顷天。
不要外人来作记，当家自有笔如椽。
送从弟蕃游淮南
王维（唐代）

读书复骑射。
带剑游淮阴。
淮阴少年辈。
千里远相寻。
高义难自隐。
明时宁陆沈。
岛夷九州外。
泉馆三山深。
席帆聊问罪。
卉服尽成擒。
归来见天子。
拜爵赐黄金。
忽思鲈鱼［鱼会］。
复有沧洲心。
天寒蒹葭渚。
日露云梦林。
江城下枫叶。
淮上闻秋砧。
送归青门外。
车马去［侵，“马”代“亻”］［侵，“马”代“亻”］
。
惆怅新丰树。
空余天际禽。
圆相赞
释智遇（宋代）

黑月则隐，白月则现。
狐魅众生，乞无再面。
孙元忠寄示种竹诗戏以二十篇答 其十一
孔平仲（宋代）

竹深留客处，僻近城南楼。眼边无俗物，淅淅野风秋。

主人不世才，老气横九州。哀弦绕白云，清绝听者愁。
南湖
赵汝谈（宋代）

每忆西湖上，青帘卖酒亭。
柳条鱼颊翠，花片马蹄声。
寒食经行路，晴窗入梦屏。
因循春又晓，风絮搅空冥。
次刘子融言诗之韵
蔡沈（宋代）

试将风月共君哦，识处应须出旧科。
吟咏性情当自得，敷张华藻第差讹。
入神致用何思虑，告往知来谩切蹉。
欲达古诗三百义，一言而蔽不须多。
又次韵答陈桥话别
韩琦（宋代）

欲知连日柅征车，倾盖唯忧后会赊。被顾高情非白眼，论空真理黜黄牙。

还家粗喜松成径，怀印谁惊绶引花。卧治必难逃吏责，羡君奇志托青霞。
寓陈杂诗十首
张耒（宋代）

唐有元相国，实杀颜平原。
平原腹有丹，尸解神已仙。
颜公死已矣，人见如生前。
致令遗其像，委曲与人言。
相国死仓卒，秽袜塞其咽。
家门随手破，但怪椒斛千。
颜公黄尘外，风节犹凛然。
元子堕九幽，遗臭万世传。
过邻家
陆游（宋代）

初寒偏著苦吟身，情话时时过近邻，嘉穟连云无水旱，齐民转近自酸辛。
室庐封鐍多逋户，市邑萧条少醉人。
甑未生尘羹有糁，吾曹切勿怨常贫。
秋夜不寐寄崔温进士
周朴（唐代）

愁多难得寐，展转读书床。不是旅人病，岂知秋夜长。

归乡凭远梦，无梦更思乡。枕上移窗月，分明是泪光。
酬永乐刘秘校四洞诗
司马光（宋代）

贫居苦湫隘，无术逃炎曦。
穿地作幽室，颇与朱夏宜。
宽者容一席，狭者分三支。
芳草植中唐，嘉卉周四垂。
讵堪接宾宴，适足供儿嬉。
自问安取法，前修果慕谁。
非如太古民，营窟避寒威。
又非学射人，空石专致思。
又非沮漆俗，陶复习西夷。
又非楚司马，金奏相宾仪。
又非郑伯有，壑谷甘糟醨。
又非越五子，丹穴免忧危。
又非张巨和，崇岩立师资。
所慕於陵子，欲效蚓所为。
微竅足藏身，槁壤足充饥。
养生既无憾，此外安敢知。
唯祈膏泽布，歌啸乐余滋。
岂羞泥涂贱，甘受高明嗤。
何言清尚士，善颂形声诗。
困剥固未尝，进复敢终辞。
清明日诏宴宁王山池赋得飞字
张说（唐代）

今日清明宴，佳境惜芳菲。摇扬花杂下，娇啭莺乱飞。

绿渚传歌榜，红桥度舞旂。和风偏应律，细雨不沾衣。

承恩如改火，春去春来归。
与杨秀才话别
齐己（唐代）

庾信哀何极，仲宣悲苦多。因思学文赋，不胜弄干戈。

自古有如此，于今终若何。到头重策蹇，归去旧烟萝。
雨后出郊二首 其二
范浚（宋代）

扶舆穿密竹，度彴过前溪。霁色烟横野，春声水绕畦。

映山行白鹭，迁木韵黄鹂。客里贪幽事，归时日已西。
送舶使周申
李昴英（宋代）

堂堂山立旧朝簪，久屈清流督献琛。
风赴连艘出狮国，浪吹残句到鸡林。
平生不隔同年面，中岁难禁惜别心。
归见耆英定相问，只言闭户万山深。
思乡
费墨娟（清代）

欲把家书写，拈毫忍泪干。离情都怕诉，一概报平安。
读齐云院碑有感
朱彦（宋代）

玉像传香火，金钟警旦昏。建蓝知有自，种德岂无门。

善力归慈母，馀波到远孙。拂碑今日泪，挥洒旧松根。
宿刘温书斋
周朴（唐代）

不掩盈窗日，天然格调高。凉风移蟋蟀，落叶在离骚。

回笔挑灯烬，悬图见海潮。因论三国志，空载几英豪。
蓦山溪
朱敦儒（宋代）

元来尘世。放著希奇事。行到路穷时，果别有、真山真水。登临任穷，随步白云生，三秀草，九花藤，满袖琼瑶蕊。

何须F8E3老，浩荡心常醉。唱个快活歌，更说甚、黄粱梦里。苍颜华发，只是旧时人，不动步，却还家，处处新桃李。
杨伯子见访惠示两诗因次韵并呈诚斋
张镃（宋代）

别去常关梦，书来意已强。
那看多竹地，相对两绳床。
壮志霜空鹘，禅心古庙香。
糠炉熟黄独，待子数分尝。
雨后过文会轩
程敏政（明代）

雨后名园我独来，浅红深绿绕池台。禽声也乐消烦暑，马首初看净宿埃。

邻客有期频折简，主人乘兴即衔杯。偶然良会须终日，一任残阳下古槐。
芥
朱翌（宋代）

蔚然苍石底，有此紫玉钗。
本无尘土侵，宁畏霜霰埋。
七十翁五言十首
方回（元代）

岂谓真成老，元来总堕虚。
它乡身似雁，永夜眼如鱼。
未觉知几早，惟嫌料事疏。
纵无三阁馔，犹有五车书。
寄答潘文叔并属恭叔五首
赵蕃（宋代）

平生蒋诩径，家傍扬云宅。
木老夏敷阴，泉疏春动脉。
索居每怀弟，斗食身久客。
况乃蒲柳姿，茂悦非松柏。
雪晴晚望
贾岛（唐代）

倚杖望晴雪，溪云几万重。
樵人归白屋，寒日下危峰。
野火烧冈草，断烟生石松。
却回山寺路，闻打暮天钟。
阮郎归 题倦绣仕女图
沈榛（清代）

竹窗斜日漾茶烟。佳人倦欲眠。停针无语线慵添。

悲怀意怅然。

花隐雾，柳飞绵。困人春暮天。回文未就乱鸦还。愁情梦里传。
白鹭鸶
卢仝（唐代）

刻成片玉白鹭鸶，欲捉纤鳞心自急。

翘足沙头不得时，傍人不知谓闲立。
次韵黄鲁直书伯时画王摩诘
苏轼（宋代）

前身陶彭泽，后身韦苏州。欲觅王右丞，还向五字求。

诗人与画手，兰菊芳春秋。又恐两皆是，分身来入流。
晦机
释大观（宋代）

舌上雷轰一默间，纤尘不动鼓波澜。
拈花会上人无数，输与头陀一破颜。
临别瓜州
王令（宋代）

十年来往常依依，此日复去来何时。
青山有意退弗忍，白发不逢归未迟。
乾坤不尽万里望，草木无限西风悲。
尘缨欲濯恶独洁，沧浪流去清无涯。
浣溪沙 其一 咏双鬟猧儿
顾太清（清代）

怀里温存袖里藏。蒙茸两耳系金珰。双鬟小字最相当。

竹叶上窗惊月影，花枝照壁活灯光。夜深轻睡枕头旁。
送山甫赴岭口仓五言二首 其一
刘克庄（宋代）

跬步难相舍，今为薄宦驱。长年干父蛊，晚节赖家驹。

乡近多安讯，时清少急符。故人问郎罢，卧起一筇扶。
惠泉分茶，示正孚长老
杨万里（宋代）

寒泓不到十余年，老眼重看意惘然。
漱裂苍崖王龙口，堕成清镜雪花天。
须烦佛界三昧手，拈出茶经第二泉。
珍重赞公惊久别，且谈诗句未谈禅。
赋得清明无客不思家 
赖世贞（清代）

远隔家乡久，悠悠乱我思。况当佳节至，更觉客心悲。

泛梗怜飘泊，飞蓬怅别离。魂销沽酒市，肠断卖花时。

风雨鱼书寂，关山蝶梦驰。萍踪千里外，屈指计归期。
和人乞朱樱十首
廖行之（宋代）

恼乱诗情庾子山，馋涎浑似未朝餐。
张颐一饱非难办，争得君家伏火丹。
秀华续咏 其九 虞美人
黄金石（清代）

楚歌四面泣重瞳，一曲虞兮血泪红。惟有芳魂不能死，花开依旧舞春风。
中秋放舟
姚勉（宋代）

玉壶潇洒澄风露，一派银河卷轻素。
九秋此夜恰平分，冰轮碾上青霄路。
绕枝散乱惊飞鹊，捣药分明见灵兔。
荻花冷浸一汀水，桂子香飘半天雾。
江山如画洗尘目，风景入诗多秀句。
乘风缓放牛渚舟，仰空长歌赤壁赋。
狂来举楫直欲舞，兴到行杯不知数。
此江流水自千古，此月照人知几度。
一年好处在今宵，不到天明莫归去。
闭户
陆游（宋代）

屏居无一事，闭户常经旬。
勿云草舍陋，爱此油窗新。
三日不作诗，幽禽语撩人。
尺素杂行草，往檄江梅春。
洪州西山祈雨，是日辄应，因赋诗言事
张九龄（唐代）

兹山蕴灵异，走望良有归。丘祷虽已久，甿心难重违。

迟明申藻虽，先夕旅岩扉。独宿云峰下，萧条人吏稀。

我来不外适，幽抱自中微。静入风泉奏，凉生松栝围。

穷年滞远想，寸晷阅清晖。虚美怅无属，素情缄所依。

诡随嫌弱操，羁束谢贞肥。义济亦吾道，诚存为物祈。

灵心倏已应，甘液幸而飞。闭阁且无责，随车安敢希。

多惭德不感，知复是耶非。
次韵滕和叔投赠
方岳（宋代）

犹及溪斋识老成，万琅玕外一溪清。
诸郎与我雪灯共，两眼观书霜月明。
二十一年如梦过，五三六籍尚谁赓。
鹿车忽到苍崖底，老木惊秋亦向荣。
游九锁山·翠蛟亭
林景熙（宋代）

百雷斗我前，八溟覆我后，
谁哉擘巨崖，纵此翠蛟走。
又疑蜀川下，万骑赴峡口。
凭阑神为摇，清寒逼两肘。
久乃与之忘，一洗耳目垢。
骨冷春木臞，魂惊夜猿吼。
神仙亦爱奇，临流并琼玖。
乘鲤琴高风，捉月太白手。
跳入水晶宫，身世亦何有。
缅怀玉扃翁，不受荒幻诱。
尔来谒空祠，采苹奠玄酒。
百年等一沤，道先天地寿。
逝者固如斯，川上叹鲁叟。
次竹溪所和薛明府镜中我诗三首
刘克庄（宋代）

物我乖离果孰亲，色空捏合本非真。
金狨马上惭穷相，玉镜台中识幻人。
南北宗禅皆具眼，东西施貌各含颦。
眉间一点元无喜，颊上三毛岂有神。
严先生钓台
王友亮（清代）

不饵帝王钩，东归狎水鸥。早知渠物色，一并脱羊裘。
百福寺薰风堂
沈枢（宋代）

筑室最高处，轩窗八面通。
凿山流乳液，开户纳薰风。
巾履随凉设，花瓜与客同。
我来资解愠，不羡楚王雄。
初夏偶赋
李龏（金朝）

野烟乔木弄残晖，虚室无人乳燕飞。正是清和好时节，青丛花尽蝶来稀。
江村闻笛
薛季宣（宋代）

江村风色秋江渺，林薄无人闹幽鸟。长笛一声金吹寒，知有渔舟钓红蓼。
阮郎归
俞紫芝（宋代）

钓鱼船上谢三郎。双鬓已苍苍。蓑衣未必清贵，不肯换金章。

汀蓑畔，浦花旁。静鸣榔。自来好个，渔父家风，一片潇湘。
平阳四首　时予以吏部谪判平阳 其三
韩邦奇（明代）

姑射泉边万竹稠，来青楼外四山秋。重阳醉后归来晚，黄菊纷纷插满头。
庚子仲夏送季弟之广
魏际瑞（明代）

荔枝今已过，何事欲南游。雨落百城暗，寒生六月秋。

世宁多赵尉，秦尚有穰侯。客子幸无恙，归来看蒯缑。
送子谦皈松江
释行海（宋代）

秋风社燕忽辞梁，志士鹰扬在四方。
一曝十寒吾已老，寸阴尺璧子须忙。
松于雪里方知操，梅到春前便有香。
此去莫忘灯下约，蠹书重整此山房。
书室杂兴
陆游（宋代）

老眼观细书，纷然黑花坠。
不如袖手坐，嘿诵旧所记。
但恨志弗强，编简颇失次。
後身作书生，努力究此事。
以吴东山水分题得阳山
顾瑛（元代）

别起高楼临碧溪，绕楼青山云约齐。阳山独出众山上，却立阳湖西复西。

天风吹山屼不起，倒落芙蓉明镜里。影娥池上曲阑干，遍倚秋光三百里。

白云不化五彩虹，化为天矫之白龙。一朝挟子上天去，霈泽下土昭神功。

土人结祠倚灵洞，雨气腥翻海波动。纸钱窣窣蜥蜴飞，女巫击鼓歌迎送。

兹山本是秦馀杭，越兵昼获夫差王。不知谁是公孙圣？空谷答声吴乃亡。

只今此地愁云黑，铁马将军金作勒。汉蛇曷识剑雌雄，秦鹿应迷路南北。

山下花开一色红，花下千头鹿养茸。衔花日献黄面老，挟群时入青莲宫。

闻道青霜落林谷，斤斧丁丁惊鸟宿。千年白鹤忽飞归，失却长松旧时绿。

君今坐看楼上头，析韵赋诗浮玉舟。凭高一览青未了，底事仲宣生远愁。

明朝更踏东山路，傀儡湖中观竞渡。酒花滟滟泛昌阳，醉归扶上楼头去。
过王师岭堠见荆门郢州山
项安世（宋代）

七泽茫茫千里间，王师堠前初见山。
西子嵯峨高髻拥，东邻娇小秀眉弯。
背襄阻郢开肩背，大野青天豁面颜。
独立东风看平楚，少年双鬓欲成斑。
戏郑曾二老
王洋（宋代）

两编千片白雪茧，六百二斗青铜钱。不辞破费十日产，要向几上追前贤。

前贤已死不可慕，世上流传只佳句。不寻断简赏心符，定自前贤无觅处。

郑翁知我用意诚，云有甲乙分馀明。卢仝书到孟郊富，李老被酒张翁醒。

当时储馆典雠校，今日取送传芳馨。分多析少每如此，翁甑百金杯千羹。

北邻老子苦好客，悬箪过午须宾食。昨朝唤客啖鹅炙，十字浮光汤饼滑。

须臾碾畔百尘飞，语是奴童破圭璧。此翁香串数百枚，一一啖客当千回。

啜香饱炙勘诗谱，但度流年无所苦。
陌上花三首
苏轼（宋代）

游九仙山，闻里中儿歌陌上花，父老云，吴越王妃每岁春必归临安，王以书遗妃曰：“陌上花开，可缓缓归矣。”吴人用其语为歌，含思宛转，听之凄然。而其词鄙野，为易之云。

陌上花开蝴蝶飞，江山犹是昔人非。
遗民几度垂垂老，游女长歌缓缓归。

陌上山花无数开，路人争看翠軿来。
若为留得堂堂去，且更从教缓缓回。

生前富贵草头露，身后风流陌上花。
已作迟迟君去鲁，犹教缓缓妾还家。
寄蔡彦规主簿
释道潜（宋代）

绕舍苍烟晚更凝，隔帘新月未多明。栖乌著树无馀噪，老桧吟多有细声。

客散愈怜真境好，定回犹觉幻身轻。可堪俗子能知味，此语聊传北郭生。